**Zemkopības ministrijai**

Kopija: **Iekšlietu ministrijai**

*Par precizēto Ministru kabineta noteikumu projektu*

*“Grozījumi Ministru kabineta 2007. gada 28. augusta*

*noteikumos Nr. 585 “Noteikumi par iedzīvotāju nodrošināšanu*

*ar pārtiku valsts apdraudējuma gadījumā”” (VSS-1227)*

Aizsardzības ministrija ir izskatījusi Zemkopības ministrijas š. g. 5. maijā atsūtīto, precizēto Ministru kabineta noteikumu projektu “Grozījumi Ministru kabineta 2007. gada 28. augusta noteikumos Nr. 585 “Noteikumi par iedzīvotāju nodrošināšanu ar pārtiku valsts apdraudējuma gadījumā”” (VSS-1227), tā anotāciju un pievienoto izziņu par atzinumos sniegtajiem iebildumiem. Aizsardzības ministrija augstu novērtē Zemkopības ministrijas paveikto darbu pārtikas produktu klāsta pārskatīšanā, tomēr vēlamies uzturēt iepriekš sniegtos iebildumus.

Vēršam uzmanību, ka noteikumu tvērums paredz izveidot mehānismu, kā plānot visu iedzīvotāju, tai skaitā ārkārtas situācijas pārvarēšanā iesaistītā personāla (t. i., personāla, kas veic neatliekamos valsts apdraudējuma seku likvidēšanas pasākumus) un citu Latvijas iedzīvotāju grupu, nodrošināšanu ar pārtiku. Tādēļ ir būtiski noteikt gan prioritāti, gan visaptverošu pārtikas nodrošināšanu valsts apdraudējuma gadījumā.

Aizsardzības ministrija piekrīt, ka prioritāri (no pirmās valsts apdraudējuma dienas) ir jāplāno pārtikas nodrošinājums valsts iekšienē pārvietotajām (evakuētajām) civilajām personām un pilnā – valsts vai pašvaldības apgādībā esošajiem iedzīvotājiem. Tai pašā laikā noteikumiem sekundāri jānosaka kārtība, kādā valsts apdraudējuma situācijā tiks nodrošināts ar pārtiku Nacionālo bruņoto spēku, Valsts ugunsdzēsības un glābšanas dienesta un cits apdraudējuma pārvarēšanā iesaistītais personāls (lai vienlaikus nedarbojas divas paralēlas pārtikas plānošanas sistēmas), gan pārējie valsts iedzīvotāji (pēc 72 stundām). Vēršam uzmanību, ka noteikumu projektā ir jāparedz arī mobilizācijas pieprasījumi kā viens no plānošanas mehānismiem.

Ievērojot minēto, ierosinām Zemkopības ministrijai rīkot starpresoru sanāksmi, lai, klātesot visu atbildīgo institūciju pārstāvjiem, pārrunātu un vienotos par pārtikas nodrošināšanā iesaistītajām institūcijām pieņemamu noteikumu projekta redakciju.

Valsts sekretārs Jānis Garisons

Artūrs Rudzītis, 67335237, Arturs.Rudzitis@mod.gov.lv